stanford-oval/wikipedia huggingface dataset:
Utsjoki

| Utsjoki Ohcejohka |
| --- | --- |

 vaakuna :  sijainti 

Sijainti:  69°54′N, 027°01′E
Maakunta:  Lapin maakunta
Seutukunta:  Pohjois-Lapin seutukunta
Kuntanumero:  890
Hallinnollinen keskus:  Utsjoen kirkonkylä
Perustettu:  1876
Kokonaispinta-ala:  5 372,00 km² 13:nneksi suurin 2022 
– maa:  5 146,08 km²
– sisävesi:  225,92 km²
Väkiluku:  1 137 290:nneksi suurin 31.12.2024 
– väestötiheys:  0,22 as./km² (31.12.2024)
Ikäjakauma:  2020 
– 0–14-v.:  12,6 %
– 15–64-v.:  56,4 %
– yli 64-v.:  30,9 %
Äidinkieli:  2023 
– suomenkielisiä:  53,9 %
– ruotsinkielisiä:  0,2 %
– saamenkielisiä:  41,5 %
– muut:  4,4 %
Kunnallisvero:  8,4 % 216:nneksi suurin 2025 
Kunnanjohtaja:  Päivi Kontio
Kunnanvaltuusto:  15 paikkaa
  2021–2025   • Kesk.   • Kok.   • SDP   • KD   • PS   • Vas.   • RKP:   5 3 2 2 1 1 1
www.utsjoki.fi
Infobox OKNimi-testi OK: 
Utsjoki (pohjoissaameksi Ohcejohka) on Suomen kunta, joka sijaitsee Lapin maakunnassa. Kunnassa asuu 1 137 ihmistä, ja sen pinta-ala on 5 372,00 km², josta 225,92 km² on vesistöjä. Utsjoen väestötiheys on vain 0,22 asukasta/km², ja se on Suomen kolmanneksi harvimpaan asuttu kunta Savukosken ja Enontekiön jälkeen.
Utsjoen ainoa suomalainen naapurikunta on Inari. Pohjoisessa Utsjoki rajoittuu Norjaan, missä rajakuntina ovat Kaarasjoki, Teno (kutsutaan paikallisesti norjankielisellä nimellä Tana) ja Uuniemi.
Utsjoki on sekä Suomen että Euroopan unionin pohjoisin kunta. Euroopan unionin pohjoisin piste on merkitty rajamerkillä Nuorgamiin. Utsjokilaakso on valittu erääksi Suomen kansallismaisemista, ja se on yksi valtakunnallisesti arvokkaista maisema-alueista Suomessa.
Historia

Utsjoen suun tienoilta on löydetty joitakin kivikautisia esineitä, mutta pysyvä asutus kunnan alueella syntyi vasta 1500-luvulla. Laajoilla tunturialueilla, Tenojoen ja Utsjoen varsilla sekä järvien rannoilla asui vuonna 1695 vain 23 Utsjoen ja 4 Tenon saamelaisperhettä. Väestön kasvu oli hidasta vielä pitkään tämän jälkeenkin: vuonna 1750 Utsjoen ja Inarin yhteinen väkiluku oli 541 ja 1800-luvun alussakin vain 857. Vuonna 1850 Utsjoen oma asukasluku oli 423 ja 1900-luvun alussa 488.
Poronhoito ja kalastus tarjosivat elannon pitkään vain osalle Utsjoen asukkaista. Kesäaikana tärkeäksi elinkeinoksi muodostui Jäämeren kalastus. Yhteydet Ruijaan muodostuivat myös kauppayhteyksiksi, ja avioliittojen myötä Ruijan ja Utsjoen saamelaisten veri on sekoittunut satojen vuosien ajan. Myös muuttoliike Utsjoelta Ruijaan vilkastui 1800-luvun alkupuoliskolla. Utsjoen saamelaisten ja sinne etelästä muuttaneiden suomalaisten määrälliset suhteet alkoivat muuttua vasta 1900-luvulla. Kun Utsjoella oli vuonna 1800 vain kolme suomalaista, heitä oli sata vuotta myöhemmin 13 ja vuonna 1950 jo lähes 300. Utsjoen kunnan kokonaisväkiluku vuonna 1950 oli 980 ja vuonna 1960 jo 1 209. Suomalaisasutuksen lisääntymisestä huolimatta saamelaisuus on säilynyt elinvoimaisena; vuonna 1962 Utsjoella asui 965 saamelaista.
Rinnan väestörakenteen muutoksen kanssa Utsjoella tapahtui elinkeinorakenteen muutos. Poronhoidon ja kalastuksen rinnalle tulivat toisen maailmansodan jälkeen maa- ja karjatalous. Tieyhteyksien parantuessa ja matkailun vilkastuessa palvelujen osuus kasvoi voimakkaasti.
Hallinnollisesti Utsjoki kuului 1500-luvulta alkaen Tornion Lappiin, ja kirkollisesti se liitettiin vuonna 1602 kuningas Kaarle IX:n määräyksestä Tornion kappalaisen alaisuuteen. Utsjoesta tuli itsenäinen seurakunta vuonna 1747, ja samalla siihen liitettiin aiemmin Kemin Lapin seurakuntaan kuulunut Inari, joka puolestaan itsenäistyi vuonna 1881.
Utsjoki liitettiin lopullisesti Suomeen vuonna 1751 solmitun Strömstadin rauhan nojalla, ja Suomen nykyinen pohjoisraja Norjaa vastaan vahvistettiin vuosina 1764–1766 suoritetussa rajankäynnissä. Vuonna 1826 jaettiin viimeiset yhteisalueet Varanginvuonon, Inarin ja Utsjoen välillä Ruotsi-Norjan ja Venäjän kesken. Valtakunnanrajan sulkeutuminen vuonna 1852 lopetti vuosisatoja kestäneen porojen laiduntamisen rajan molemmin puolin.
Kunnallinen ja seurakunnallinen hallinto Utsjoella erotettiin kirkonkokouksen päätöksellä vuoden 1877 alussa. Päätös Utsjoen ensimmäisen kansakoulun perustamisesta tehtiin vuonna 1878, mutta toimintansa koulu aloitti vasta 1885.
Lapin sodan aikana viimeiset saksalaiset sotilaat poistuivat pohjoisimmasta Suomesta Karigasniemeltä 18. marraskuuta 1944.
Maantiede > Luonto

Utsjoen kasvillisuus on arktisen tundran ja pohjoisten havumetsien vaihettumisaluetta, hemiarktista kasvillisuusvyöhykettä. Tuntureilla kasvillisuus on paljakkaa. Tällä alueella on laajoja tunturikoivikoita. Utsjoella talvi on pitkä, pimeä ja kylmä. Lyhyen kesän aikana Utsjoella on noin kaksi kuukautta kestävä yötön yö. Kesät ovat muuhun Suomeen nähden viileitä: helteitä ei ole joka vuosi. Utsjoella sijaitsevassa Kevon luonnonpuistossa sijaitsee Ilmatieteen laitoksen sääasema. Luonnonpuistossa on kuuluisa Kevon syvä kanjoni. Kanjonin vartta pitkin kulkee runsaan 50 kilometrin mittainen retkeilypolku. Luonnonpuistossa liikkuminen on sallittu vain merkittyjä reittejä pitkin. Myös Nuorgam–Sevettijärvi-retkeilyreitti on suosittu, mutta verrattain vaativa taival. Kunnassa sijaitsee Suomen laajin erämaa-alue Kaldoaivi. Utsjoen alueen luonnonmarjoja ovat muiden muassa puolukka, hilla eli suomuurain, variksenmarja ja mustikka.
Utsjoella sijaitsee noin 1 800 vähintään hehtaarin laajuista järveä. Pinta-alaltaan suurimmat ovat Pulmankijärvi, Vetsijärvi ja Vuogojavri. Utsjoen järviä ei ole syvyysluodattu.
Maantiede > Ilmasto

Utsjoki on Suomen pohjoisin kunta. Lapin tutkimuslaitos Kevo on Suomen kuivin ja pilvisin paikka: auringonpaistetunteja on keskimäärin 1 279 tuntia ja sadetta 433 millimetriä vuodessa. Nyt jo lopetetulla Utsjoen Outakosken sadeasemalla vuosisademäärän keskiarvo jäi vieläkin alemmas, 369,8 millimetriin vuodessa.
| 0 | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 |
| --- | --- | --- | --- | --- | --- | --- | --- | --- | --- | --- | --- | --- | --- |
| kuukausi | tammi | helmi | maalis | huhti | touko | kesä | heinä | elo | syys | loka | marras | joulu | vuosi ka. |
| sademäärä | 21,9 | 19,7 | 16,4 | 18,8 | 17,0 | 38,0 | 61,0 | 53,6 | 34,6 | 37,6 | 28,9 | 22,3 | 369,8 |
Maantiede > Kylät ja muut asutuskeskittymät

Kunnan asutus on keskittynyt pääasiassa Suomen ja Norjan välisen rajajoen Tenon varrelle. Utsjoen kunnassa on seuraavat kylät (pohjoissaamenkieliset nimet suluissa):
Karigasniemi (Gáregasnjárga) / Outakoski (Vuovdaguoika)
Nuorgam (Njuorggán)
Utsjoen kirkonkylä (Ohcejoga girkosiida)
Virallisten kylien lisäksi muita asutuskeskittymiä Utsjoella ovat Dalvadas, Kaamasmukka (Gámasmohkki), Niemelä, Nuvvus (Nuvvos) ja Rovisuvanto (Roavesavu).
Maantiede > Taajamat

Vuoden 2017 lopussa Utsjoella oli 1 242 asukasta, joista 317 asui taajamassa, 898 haja-asutusalueilla ja 27:n asuinpaikat eivät olleet tiedossa. Utsjoen taajama-aste on 26,1 %. Utsjoella on Suomen matalin taajama-aste niistä kunnista, joissa on taajamaväestöä. Kunnassa on vain yksi taajama, Utsjoen kirkonkylä.
Talous

Utsjoen tärkeimmät elinkeinot ovat rajakauppa (vähittäiskauppa), poro- ja luontaistalous ja matkailu (Tenojoen lohenkalastus).
Norjalaiset ovat merkittävä asiakaskunta alueen yrityksille. Suomalaisen lihan ja lihatuotteiden kauppa Norjaan käy vilkkaasti; lisäksi norjalaiset asioivat paljon vuonna 2001 Nuorgamiin ja vuonna 2014 Karigasniemelle avatuissa Alkon myymälöissä.
Utsjoella on monta lomakylää, kuten Tenon lohituvat ja Lomakylä Valle. Suurin osa niistä on perheyrityksiä.lähde?
Entisaikaan monelle utsjokiselle talviaikainen riekon ansapyynti oli lähestulkoon ammatti, mutta nykyään riekkoa pyytävät lähinnä ulkopaikkakuntalaiset.
Utsjoella naisten mediaanipalkka oli vuoden 2017 verotuksessa 2,18-kertainen miesten mediaanipalkkaan verrattuna. Ero naisten hyväksi oli suurempi kuin missään muussa suomalaiskunnassa. Naiset ansaitsevat miehiä enemmän 38 muussakin kunnassa, joista useimmat ovat Pohjois-Suomessa, syinä etenkin miesvaltainen porotalous ja naisten suuri osuus korkeaa koulutusta vaativissa ammateissa.
Talous > Matkailu

Utsjoen alueen matkailu on historiallisesti pohjautunut Tenojoen lohenkalastukseen perustuvaan vetovoimaan. Matkailukausi on ollut lyhyt rajoittuen lohestuskauteen kesäkuusta elokuuhun. Vuonna 2017 Suomen ja Norjan välillä solmittiin tiukentunut sopimus kalastuksesta Tenojoella, mikä johti kalastusturismin määrän romahtamiseen: kalastussäännön muutoksen oli tarkoitus pienentää Tenojoen kalastusmatkailupainetta kolmanneksella, mutta matkailu vähentyi noin 50 prosenttia. Kalastussäännöksen muutoksen myötä Utsjoella on pyritty kehittämään enenevissä määrin muita matkailun muotoja sekä matkailun ympärivuotisuutta, minkä myötä esimerkiksi revontulimatkailusta on tullut merkittävä tulontuoja joillekin utsjokisille matkailuyrityksille.
Utsjoella on aloitettu Vastuullinen matkailu Utsjoella -hanke keväällä 2020.
Niin Kaldoaivin kuin Paistunturin erämaassa on useita merkittyjä retkeilyreittejä.
Kulttuurihistoriallisia päiväretkikohteita ovat esimerkiksi Utsjoen kirkkotuvat ja Välimaan saamelaistila.
Väestö

Vuonna 2018 Utsjoella asui 1 232 henkeä. Suomenkielisiä oli 655 (53,2 %), saamenkielisiä 530 (43,0 %), ruotsinkielisiä ei ollut lainkaan ja vieraskielisiä oli yhteensä 45 (3,7 %). Vastaavasti vuonna 2011 Utsjoella asukkaita oli 1 294 henkeä, joista suomea puhui äidinkielenään 648 henkilöä ja saamea 614 henkilöä. Tällöin ruotsinkielisiä oli neljä ja muiden kuin aiemmin mainittujen kielten puhujia oli 28.
Väestö > Väestönkehitys

Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.
| Utsjoen väestönkehitys 1980–2020 |
| --- | --- | --- | --- | --- |
| Vuosi |  |  | Asukkaita |  |
| 1980 | 1980 |    | 1 479 | 1 479 |
| 1985 | 1985 |    | 1 548 | 1 548 |
| 1990 | 1990 |    | 1 514 | 1 514 |
| 1995 | 1995 |    | 1 568 | 1 568 |
| 2000 | 2000 |    | 1 394 | 1 394 |
| 2005 | 2005 |    | 1 363 | 1 363 |
| 2010 | 2010 |    | 1 297 | 1 297 |
| 2015 | 2015 |    | 1 250 | 1 250 |
| 2020 | 2020 |    | 1 211 | 1 211 |
Lähde: Tilastokeskus.
Seurakunnat > Luterilaisuus

Utsjoella on Suomen evankelis-luterilaisen kirkon Utsjoen seurakunta, jolla on toimintaa kaikissa kunnan kylissä. Seurakunta on kaksikielinen eli seurakunnassa käytetään sekä suomen että pohjoissaamen kieltä. Utsjoen seurakunta on ainoa saamelaisenemmistöinen seurakunta Suomessa. Seurakunta kuuluu Oulun hiippakuntaan ja muodostaa yhdessä Inarin seurakunnan kanssa Pohjois-Lapin seurakuntayhtymän.
Eteläisemmälle Lapille tyypilinen lestadiolaisuus ei ole juurikaan saanut kannatusta Suomen pohjoisosiin lukeutuvassa Utsjoella. Lestadiolaisuus ei juurikaan saanut kannatusta myöskään saamelaisväestön keskuudessa. Utsjoen alueen väestöä voidaan pitää ns. kirkkokristillisenä.
Vuonna 2017 aloitti Suomen evankelisluterilainen lähetyshiippakunta toimintansa Utsjoella. Sen jumalanpalveluksiin osallistunut joukko järjestäytyi joulukuussa 2018 Lähetyshiippakunnan jäsenseurakunnaksi nimellä Joosefin luterilainen seurakunta.
Seurakunnat > Muut seurakunnat

Suomen ortodoksisen kirkon seurakunnista Utsjoen alueella toimii Pohjois-Suomen ortodoksiseen seurakuntaan kuuluva Lapin ortodoksinen kappeliseurakunta.
Koulutus

Varhaiskasvatusta tarjotaan Utsjoella kolmessa päiväkodissa: Utsjokisuun päiväkodissa kirkonkylällä sekä Karigasniemen ja Nuorgamin päiväkodeissa. Kunnassa on niin ikään kolme saamen kielen kielipesää.
Nuorgamin koulussa annetaan perusopetusta luokilla 1.–6. sekä esiopetusta. Karigasniemen ja Utsjokisuun kouluissa annetaan opetusta luokilla 1.–9. sekä esiopetusta. Kaikissa kouluissa opetusta annetaan sekä suomen että pohjoissaamen kielillä.. Vuonna 2019 kunta päätti uusia kaikki kolme koulurakennusta sisäilmaongelmien takia.
Utsjoella toimii EU:n pohjoisin lukio, Utsjoen saamelaislukio. Lukiossa voi opiskella saamea yhtenä oppiaineena, minkä lisäksi joillakin kursseilla opetuskieli on saame. Koulussa on oppilaille asuntola.
Utsjoella on kansalaisopisto. Toiminta on pienimuotoista: lukuvuonna 2019–2020 tarjolla on kahdeksan kurssia. Saamelaisalueen koulutuskeskus järjestää Utsjoella lyhytkursseja. Utsjoen kunta on myös ollut mukana Saamelainen musiikkiakatemia (Sámi musihkkaakademiija) -koulutushankkeessa vuosina 2018–2020.
Kulttuuri

Utsjoella voi lainata kirjoja ja muuta aineistoa Pedar Jalvi -kirjastosta tai kirjastoautosta. Kirjastopalvelut ovat osa Lapin kirjastoa. Aiemmin utsjokisia palvellut kirjastoauto oli yhteinen Norjan Kaarasjoen ja Porsangin kuntien kanssa, mutta näiden luovuttua rahoituksesta Utsjoen kunta alkoi tehdä yhteistyötä Tanan ja Uuniemen kirjastoauton kanssa.
Utsjoella toimi myös EU:n pohjoisin elokuvateatteri, 30-paikkainen Elokuvateatteri Davvenásti. Elokuvattoiminnassa on huomioitu saamelainen kulttuuri.
Utsjoella on uimahalli, kolme liikuntasalia, kolme jääkiekkokaukaloa sekä valaistuja kuntoreittejä. Nisulammella on myös 18-väyläinen frisbeegolfrata. Nisulammen uimapaikan saunan yhteydessä pääsee talvisin uimaan avannossa.
Utsjoella myytiin vuonna 2023 alkoholia lähes 38 litraa sataprosenttiseksi alkoholiksi muutettuna asukasta kohden, määrän ollessa Suomen kunnista korkein. Määrä oli Suomen korkein myös vuonna 2021.
Terveyspalvelut

Utsjoen kirkonkylällä, Karigasniemellä ja Nuorgamissa on omat terveystalonsa.
Liikenne

Utsjoelle saatiin kunnollinen tieyhteys vasta vuonna 1958. Sitä ennen Karigasniemen ja Utsjoen välinen liikenne hoidettiin lähinnä veneillä Tenojokea pitkin, ja tällä välillä sijaitsi myös kulkua hankaloittava koski, Yläköngäs. Talvisaikaan jokea pitkin ajettiin jopa autolla, mistä kerrotaan Raimo O. Kojon kirjassa Teno, Saamen ja lohen virta (WSOY 1984). Karigasniemeltä Utsjoelle Tenon rantaa kulkeva nykyinen tie valmistui aluksi polkutienä 1970-luvulla. Nykyisessä muodossaan se vihittiin käyttöön vuonna 1983.
Nykyisin Utsjoki on valtatien 4:n pohjoinen päätepiste. Eurooppatie E75 jatkuu vuonna 1993 valmistunutta Saamen siltaa pitkin edelleen Norjaan ja yhtyy siellä Norjaa halkovaan E6-tiehen.
Tunnettuja utsjokelaisia

Anni Ahlakorpi (s. 1986), kunnanvaltuutettu, Vasemmistonuorten entinen puheenjohtaja
Ante Aikio (s. 1977), kielitieteilijä, Sámi allaskuvlan professori
Samuli Aikio (1937–2022), kielitieteilijä, professori emeritus
Inger-Mari Aikio-Arianaick (s. 1961), runoilija
Eino Guttorm (1941–2005), kirjailija ja kirvesmies
Kari-Pekka Kyrö (s. 1963), urheiluvalmentaja
Hildá Länsman (s. 1993), muusikko
Aslak Laiti (1837–1895), viranhaltija
Kirsti Paltto (s. 1947), kirjailija
Ulla Pirttijärvi-Länsman (s. 1971), muusikko
Samuli Porsanger (1925–2010), Raision kaupunginjohtaja
Áilu Valle, rap-artisti
Jovnna-Ánde Vest (s. 1948), kirjailija ja kääntäjä
Kerttu Vuolab (s. 1951), kirjailija, kääntäjä ja kuvataiteilija
Suvi West (s. 1982), ohjaaja, käsikirjoittaja ja televisiopersoona
Kuvia

Tenojoki.
Suunnistustaulu Utsjoen keskustassa seututie 970:n ja valtatie 4:n risteyksessä.
Kevojoen kanjoni.
Saamen silta ja Utsjoen taajaman rakennuksia nähtynä Norjan puolelta.
Saamen silta yhdistää Utsjoen ja Tenon kunnat.
Utsjoen keskusta
Utsjoen kirkko ja kirkkotuvat
Tenojoki ja näkymä Norjaan Tenontieltä.
Aiheesta muualla

Kuvia tai muita tiedostoja aiheesta Utsjoki Wikimedia Commonsissa
Utsjoen kunnan kotisivut
Tilastokeskus – Utsjoen avainluvut
Utsjoki kuin ulkomaata, Seura, 14.12.1938, nro 50, s. 10, Kansalliskirjaston digitaaliset aineistot
| n k Lapin maakunnan kunnat |
| --- | --- |
Nykyiset kunnat:  Enontekiö  Inari  Kemi  Kemijärvi  Keminmaa  Kittilä  Kolari  Muonio  Pelkosenniemi  Pello  Posio  Ranua  Rovaniemi  Salla  Savukoski  Simo  Sodankylä  Tervola  Tornio  Utsjoki  Ylitornio 
Entiset kunnat:  Alatornio  Karunki  Kemijärven maalaiskunta  Rovaniemen maalaiskunta  (Kemin maalaiskunta) 
| Auktoriteettitunnisteet  |
| --- | --- |
Kansainväliset:  FAST  ISNI  VIAF 
Kansalliset:  Saksa  Israel  Suomi (KANTO)  Yhdysvallat  Tšekki 
Maantieteelliset:  MusicBrainz area 
Henkilöt:  Yle  Uppslagsverket Finland
Lover (albumi)

| Lover Taylor Swift |
| --- | --- | --- |

Studioalbumin tiedot
 Äänitetty : 2018–2019
 Studio : Conway (Los Angeles)   Golden Age (Los Angeles)   Electric Feel (Los Angeles)   Electric Lady (New York)   Golden Age West (Auckland)   Metropolis (Lontoo)
 Julkaistu: 23. elokuuta 2019
 Formaatti: CD, LP, lataus, suoratoisto
 Tuottaja(t): Taylor Swift (vastaava tuottaja)   Jack Antonoff   Joel Little   Louis Bell   Frank Dukes   Sounwave
 Tyylilaji: pop
 Kesto: 61.48
 Levy-yhtiö: Republic Records
Listasijoitukset
  1.   1    4.
Taylor Swiftin muut julkaisut
| Reputation 2017 | Lover 2019 | Lover (Live from Paris) 2020 |
Singlet albumilta Lover
 ”Me!” Julkaistu: 26. huhtikuuta 2019  ”You Need to Calm Down” Julkaistu: 14. kesäkuuta 2019  ”Lover” Julkaistu: 16. elokuuta 2019  ”The Man” Julkaistu: 27. tammikuuta 2020  ”Cruel Summer” Julkaistu: 20. kesäkuuta 2023
Lover on yhdysvaltalaisen laulaja-lauluntekijä Taylor Swiftin studioalbumi, joka julkaistiin 23. elokuuta 2019. Albumi nousi Yhdysvalloissa Billboard 200 -listan kärkeen. Sitä myytiin Yhdysvalloissa ensimmäisellä viikolla 867 000 kappaletta. Suomessa albumi nousi virallisen listan sijalle 4.
Tuotanto

Swift sävelsi ja tuotti useimmat kappaleet tuottaja Jack Antonoffin kanssa. Swift ja Antonoff olivat työskennelleet yhdessä jo Swiftin kahdella edellisellä albumilla. Artisti St. Vincent osallistui ”Cruel Summer” -kappaleen tekemiseen ja soittaa kappaleella kitaraa. Tuottajat Joel Little ja Louis Bell osallistuivat muutaman kappaleen tekemiseen. Panic! at the Disco -yhtyeen Brendon Urie vierailee kappaleella ”Me!” ja osallistui sen säveltämiseen. Country-yhtye The Chicks (tuolloin nimeltään Dixie Chicks) vierailee kappaleella ”Soon You'll Get Better”.
Lover on tyyliltään pääosin popmusiikkia. Balladeissa ”Lover” ja ”Soon You'll Get Better” on vaikutteita countrymusiikista. Kappaleessa ”False God” on puolestaan vaikutteita jazz- ja neo soul -genreistä.
Sanoitukset

Albumin musiikki on teemoiltaan ja tyyliltään kevyempää ja elämänmyönteisempää kuin Swiftin edellisellä albumilla Reputation (2017). 
Suuri osa kappaleista, esimerkiksi ”Lover”, ”Paper Rings” ja ”London Boy”, on rakkauslauluja.  ”Cruel Summer” kertoo kesäromanssista, johon kuuluu kaipuuta ja salaisuuksia. Osa kappaleista, esimerkiksi, ”Cornelia Street” ja  ”Afterglow”, käsittelee parisuhteen ongelmia ja niistä selviämistä.
Swift käsittelee lisäksi muutamissa kappaleissa yhteiskunnallisia teemoja. Hän ottaa kantaa seksuaalivähemmistöjen kohtaamaa syrjintää vastaan kappaleen ”You Need to Calm Down” sanoituksissa. ”The Man” käsittelee naisen asemaa ja seksismiä. Kappale ”Soon You'll Get Better” on muita kappaleita surullisempi ja käsittelee Swiftin vanhempien sairastumista syöpään.
Swift on kertonut, että monet kappaleista ovat omaelämänkerrallisia. Albumin on tulkittu mediassa kertovan Swiftin silloisesta parisuhteesta näyttelijä Joe Alwynin kanssa.
Julkaisu ja singlet

Albumin ensimmäinen single ”Me!” julkaistiin 26. huhtikuuta 2019. Swift tiedotti sen julkaisusta edellisenä päivänä. Kappaleella ja sen musiikkivideolla on mukana Panic! at the Disco -yhtyeen Brendon Urie. Seuraava single ”You Need to Calm Down” julkaistiin 14. kesäkuuta. Molemmat singlet nousivat Yhdysvalloissa Billboard Hot 100 -singlelistan kakkossijalle.
Kappale ”The Archer” julkaistiin digitaalisena promosinglenä heinäkuussa. Nimikappale ”Lover” julkaistiin kolmantena virallisena singlenä 16. elokuuta viikkoa ennen albumin ilmestymistä. Kappale nousi Billboard Hot 100 -listan sijalle 10 ja oli listalla yhteensä 22 viikkoa.
Albumi ilmestyi 23. elokuuta 2019. Standardipainoksen lisäksi siitä julkaistiin CD:llä neljä Deluxe-painosta, joissa oli mukana kahden kappaleen demoversiot sekä Swiftin vanhoja päiväkirjamerkintöjä sisältänyt vihko. Kaikki Deluxe-painokset sisälsivät samat kappaleet, mutta vihkojen sisältö oli jokaisessa erilainen.
Kappaleesta ”The Man” tuli albumin neljäs virallinen single 27. tammikuuta 2020. Kappaleen menestyi jäi vaatimattomammaksi kuin edellisten singlejen, se oli Billboardin listalla parhaimmillaan sijalla 23 juuri albumin julkaisun jälkeen.
Albumin kappale ”Cruel Summer” kappale oli alunperin tarkoitus julkaista singlenä kesällä 2020, mutta singlen julkaisu peruttiin koronaviruspandemian takia. Kappale sai suosiota ja nousi uudelleen listoille vuonna 2023 Swiftin esitettyä sitä The Eras Tour -kiertueella.  Siitä tehtiin radiosingle kesäkuussa 2023. Kappale nousi Yhdysvaltojen listaykköseksi konserttielokuvan Taylor Swift: The Eras Tour julkaisun jälkeen lokakuussa 2023.
Live-esiintymiset

Swift markkinoi albumia useilla live-esiintymisillä vuonna 2019. Hän esiintyi muun muassa Wango Tango -festivaalilla kesäkuussa, Amazon Prime Videon Prime Day -konsertissa heinäkuussa ja kahdessa iHeartRadion konsertissa joulukuussa. Hän esitti lisäksi albumin kappaleita useissa televisio-ohjelmissa kuten Saturday Night Live.
Swift piti 9. syyskuuta City of Lover -nimisen konsertin Pariisissa. Konsertti julkaistiin televisio-ohjelmana toukokuussa 2020. Ohjelmassa mukana olleet Lover-albumin esitykset julkaistiin lisäksi livealbumilla Lover (Live from Paris). Albumin tueksi oli suunniteltu kiertue Lover Fest vuodelle 2020, mutta se jouduttiin perumaan koronapandemian takia.
Kaupallinen menestys

Lover nousi Yhdysvalloissa Billboard 200 -listan kärkeen. Sitä myytiin ensimmäisellä viikolla Yhdysvalloissa 867 000 kappaletta. Albumi oli lisäksi listaykkösenä muun muassa Australiassa, Kanadassa, Isossa-Britanniassa ja Alankomaissa ja kymmenen kärjessä useissa muissa maissa. Suomessa albumi nousi yleisen albumilistan sijalle 4. Fyysisellä albumilistalla se oli sijalla 2.
Lover nousi uudelleen listojen kymmenen kärkeen muun muassa Yhdysvalloissa vuonna 2023 The Eras Tour -kiertueen alettua. Albumi on myynyt platinaa Yhdysvalloissa, Australiassa, Isossa-Britanniassa ja useissa muissa maissa.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Tuottajat | Kesto |  |  |  |  |  |
| 1. | I Forgot That You Existed | Taylor Swift Louis Bell Frank Dukes | Bell Frank Dukes Swift | 2.51 |  |  |  |  |  |
| 2. | Cruel Summer | Swift Jack Antonoff Annie Clark | Antonoff Swift | 2.58 |  |  |  |  |  |
| 3. | Lover | Swift | Antonoff Swift | 3.41 |  |  |  |  |  |
| 4. | The Man | Swift Joel Little | Little Swift | 3.10 |  |  |  |  |  |
| 5. | The Archer | Swift Antonoff | Antonoff Swift | 3.31 |  |  |  |  |  |
| 6. | I Think He Knows | Swift Antonoff | Antonoff Swift | 2.53 |  |  |  |  |  |
| 7. | Miss Americana & the Heartbreak Prince | Swift Little | Little Swift | 3.54 |  |  |  |  |  |
| 8. | Paper Rings | Swift Antonoff | Antonoff Swift | 3.42 |  |  |  |  |  |
| 9. | Cornelia Street | Swift | Antonoff Swift | 4.47 |  |  |  |  |  |
| 10. | Death by a Thousand Cuts | Swift Antonoff | Antonoff Swift | 3.19 |  |  |  |  |  |
| 11. | London Boy | Swift Antonoff Cautious Clay Mark Anthony Spears | Antonoff Swift Mark Anthony Spears | 3.10 |  |  |  |  |  |
| 12. | Soon You'll Get Better (ft. Dixie Chicks)  | Swift Antonoff | Antonoff Swift | 3.22 |  |  |  |  |  |
| 13. | False God | Swift Antonoff | Antonoff Swift | 3.20 |  |  |  |  |  |
| 14. | You Need to Calm Down | Swift Little | Little Swift | 2.51 |  |  |  |  |  |
| 15. | Afterglow | Swift Bell Feeney | Bell Dukes Swift | 3.43 |  |  |  |  |  |
| 16. | Me! (ft. Brendon Urie of Panic! at the Disco)  | Swift Little Urie | Little Swift | 3.13 |  |  |  |  |  |
| 17. | It's Nice to Have a Friend | Swift Bell Feeney | Bell Dukes Swift | 2.30 |  |  |  |  |  |
| 18. | Daylight | Swift | Antonoff Swift | 4.53 |  |  |  |  |  |
|  |  |  |  | 61.48 |  |  |  |  |  |
| Deluxe-painokset (CD) |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Kesto |  |  |  |  |  |  |
| 19. | I Forgot That You Existed (piano/vocal)  | Swift Bell Dukes | 3.30 |  |  |  |  |  |  |
| 20. | Lover (piano/vocal)  | Swift | 5.39 |  |  |  |  |  |  |
|  |  |  | 70.57 |  |  |  |  |  |  |